**Беларускія пасядзелкі “Хата ўцехамі багата”**

Пазакласнае мерапрыемства

**Мэты:** выхоўваць у дзяцей цікавасць да нацыянальнай культуры праз беларускі фальклор; узбагачаць лексічны запас; развіваць творчыя здольнасці; фарміраваць цікавасць да правядзення мерапрыемстваў падобнага кшталту, адказнасць і самастойнасць у іх падрыхтоўцы.  
**Афармленне:** на класнай дошцы размешчаны старадаўнія ручнікі ў выглядзе акна, надпіс «Беларускія пасядзелкі», сталы для груп, накрытыя беларускімі абрусамі.  
**Падрыхтоўчая работа.** Клас дзеліцца на мікракалектывы. Кожны з вучняў атрымлівае адпаведнае заданне: даведацца ў бабуль, дзядуляў, мам, тат і іншых дарослых, якія беларускія заклічкі, жарты, гульні, загадкі яны ведаюць. На пасядзелкі запрашаюцца дарослыя, якія таксама могуць прадэманстраваць жанры вуснай паэтычнай творчасці.

**Першы этап «Збор гасцей»**

**Вядучы:**

Распачнём мы пасядзелкі  
I запросім усіх гасцей,  
Будзем мы гуляць і цешыць  
I дарослых і дзяцей.  
(Жана Станоўская)

Прыпаслі мы тут для вас спраў на ўсякі смак:  
каму казку, каму прыказку,  
каму вітанні, каму пажаданні.  
Запрашаю вас, дарагія госці, на нашы пасядзелкі!  
  
*Пасядзелкі пачынаюцца з пытання:*  
Ці ўсе прысутныя ведаюць, што азначае слова **ўцеха**?  
Уцеха — ад слова «цешыць», гэта значыць забаўляць.  
Ідзе размова аб тым, што калісьці ў хаце самых гасцінных гаспадароў збіраліся разам хлопцы і дзяўчаты. Гэтыя зборышчы называліся пасядзелкамі — ад слова сядзець. Хоць бралі з сабой якую-небудзь работу, абавязкова спявалі песні, жартавалі. На пасядзелкі прыходзілі бацькі з дзецьмі, прыносілі ўсялякія гасцінцы: сланечнік, арэхі, цукеркі, пірагі.

**Другі этап «Забаўлянкі»**  
— Даўней не было ніякіх мабільных тэлефонаў, пагэтаму дзеці ведалі шмат забаўлянак , якія расказвалі хорам, або адзін аднаму каб павесяліцца.   
*Слова даецца жадаючыя могуць інсцэніраваць знаёмую ўсім забаўлянку «Сарока-варона».*

Сарока-варона  
Дзеткам кашку варыла,  
На прыпечку студзіла.  
Гэтаму дала, гэтаму дала,  
Гэтаму дала, гэтаму дала,  
А гэтаму — не дала:  
— А ты, малы, круп не драў,  
Вады не насіў,  
Дзяжы не мясіў.  
Ідзі, малы, па вадзіцу,  
Табе кашка на паліцы  
У маленькай чарапіцы.  
(3 народнага)

**Трэці этап «Загадкі»**

**-** Перш чым мы з вамі пакажам сваю кемлівасць, паслухайце яз паявіліся загадкі.  
  
— Людзі пачалі ствараць загадкі ў глыбокай старажытнасці, калі навакольны свет для іх быў надзелены магічнай сілай. Загадкамі апісвалі незразумелыя прадметы ці з’явы. Чалавек з дапамогай загадак таксама хаваў свае думкі і намеры, каб зберагчы ад «нячыстай сілы» сваю сям’ю, жытло, жывёлу, прылады працы. Складзеныя такім чынам загадкі прапаноўваліся для разгадвання. Такім чынам людзі правяралі кемлівасць. Маленькіх дзяцей з дапамогай загадак вучылі і забаўлялі. Цяпер ні адно дзіцячае свята не абыходзіцца без загадак. Яны сталі любімай забавай.

*Прапаную вам загадаць свае загадкі якія ужо сталі* ***народнымі***

Глянь праз акно — відаць сіняе палатно. (Неба.)  
Без ног бяжыць, без вачэй глядзіць. (Вада.)  
Стукае, грукае, а нідзе яго не відаць. (Гром.)  
Рук і ног не мае, а дзверы адчыняе. (Вецер.)  
Адзін лье, другі п’е, трэці расце. (Дождж, зямля, трава.)  
Без рук малюе, без зубоў кусае. (Мароз.)  
На двары гарою, а ў хаце вадою. (Снег.)  
Летам адзяваецца, зімой распранаецца. (Дрэва.)  
Хоць у капелюшы, а галавы не мае. (Грыб.)  
Хто нас поіць, корміць, а есці не просіць? (Зямля.)

**Чацверты этап «Песні»**

* Не адны пасядзелкі не абходзіліся без песен.

*Вучні пяюць песню “Саўка ды Грышка”*  
Саўка ды Грышка ладзілі дуду -  
Павесяліцца ды прагнаць нуду.  
Ду ду ду ду  
Ду ду ду ду  
Ду ду ду ду ду  
Ду ду ду ду  
Ду ду ду ду  
Ды прагнаць нуду.

Як разышліся музыкі ў гар,  
Згінула гора, згінула туга.  
У ха ха ха  
У ха ха ха  
У ха ха ха ха  
У ха ха ха  
У ха ха ха  
Згінула туга.

Саўка ды Грышка ладзілі дуду -  
Павесяліцца ды прагнаць нуду.  
Ду ду ду ду  
Ду ду ду ду  
Ду ду ду ду ду  
Ду ду ду ду  
Ду ду ду ду  
Ды прагнаць нуду.

**Пяты этап «Прыказкі»**

* Хто ведае, што такое прыказка?  
  — Прыказка — кароткае народнае выслоўе з павучальным зместам.  
    
  — Прыказкі складалі яшчэ да таго, як з’явілася пісьменнасць. Бацькі і дзяды перадавалі праз іх сваім дзецям і ўнукам запаветныя правілы жыцця, вучылі розуму. Старадаўнія прыказкі жывуць і сёння — у размове і кнігах. Прыказкі ўпрыгожваюць нашу мову, робяць яе жывой і дасціпнай.

*З прапанаваных слоў дзеці складаюць прыказку пра хлеб*

Хто працаваць рады, той будзе хлебам багаты

* Як вы разумееце гэту прыказку?

**Шосты этап «Хлеб»**

На экскурсіі на прадпрыемств “Дамачай”, вы бачылі як зараз выпякаюць хлеб. Для гэтага існуюць спецыяльныя машыны і электрычныя печы. Даўней хлеб выпякалі гаспадыні самі, замешвалі цеста, пяклі яго ў печы і частаваліся. Уменне пекчы хлеб лічылася прыкметай гатоўнасці дзяўчыны да сямейнага жыцця.   
Выпечка хлеба, як і гатаванне ўвогуле, у патрыярхальным грамадстве лічылася жаночай справай. Мужчыны ўмелі гатаваць, але займаліся гэтым толькі калі гэта не магла зрабіць жанчына (хварэла, была ў ад’ездзе). Патрыярхальныя сем’і былі вялікія, разам маглі жыць тры, а то і чатыры пакаленні, некалькі братоў з жонкамі і дзецьмі. Хлеб пякла галоўная гаспадыня, спачатку свякроў, потым старэйшая нявестка.

**Пяклі хлеб раз на тыдзень, працэс расцягваўся амаль на суткі:** пасля абеду рашчынялі цеста, яно квасілася 10–12 гадзін, назаўтра раніцай цеста вымешвалі, пакідалі, каб падыйшло, а пад абед фармавалі боханы. Толькі на пачатку ХХ стагоддзя увайшлі ва ўжытак дрожджы, і тое пераважна для белага хлеба. Даўней 10–12 гадзін патрабавалася, каб рошчына ўкісла, цеста “спрацавала” само ці з дапамогай квасу, цёртай бульбы. Пакуль цеста падыходзіла, у хаце забаранялася сварыцца, а дзецям – крычаць і бегаць. У гэтых забарон ёсць рацыянальны аспект (ад вібрацый цеста можа асесці), але ёсць і міфалагічны – праява пашаны да хлеба.

Да таго круглыя ці авальныя боханы фармавалі мокрымі рукамі на хлебнай лапаце, на якую сцялілі лісце клёну, дубу, капусты, хрэну, аеру. “Садзілі” цеста на под печы, рэзка выцягваючы да сябе лапату. У гэты момант гаспадыня зганяла з печы ўсіх, хто там сядзеў.  
З адной дзяжы, у залежнасці ад яе памеру, выходзіла 5–8 боханаў, якія сям’я ела цэлы тыдзень.

Ад хлеба да хлеба” дзяжа стаяла ў самым пачэсным месцы ў хаце – на покуці. На яе сценках заставалася трохі цеста для закваскі на наступную выпечку. Дзяжу цалкам вымывалі толькі раз на год, на Вялікдзень.

Паглядзіце на экран, наглядна ўбачыце дзе замешвалі хлеб і як яго пяклі. Сення я прапаную вам з цеста зрабіть свой кавалачак хлеба.

**Семы этап гульня «Разбудзі дзіця»**

* Мы папрацавалі , а зараз я прапаную вам пагуляць

*Галоўная ўмова гэтай гульні — дакладнасць, акуратнасць і хуткасць выканання практыкавання ў максімальнай цішыні.  
Дзеці стаяць з заплюшчанымі вачамі ля сваіх парт. Вучань, які стаіць за першай партай, па камандзе настаўніка расплюшчвае вочы. Ён павінен выканаць паказаную настаўнікам каманду як мага цішэй. Затым ён паварочваецца да вучня, які стаіць за ім, будзіць яго як мага цішэй і садзіцца на сваё месца. Наступны вучань выконвае тое ж самае. I так пакуль не выканаюць заданне ўсе вучні класа.*  
  
  
Прапаную пагуляць у гульню **«Давайце прывітаемся»**. Вы будзеце вітацца адзін з адным па маім сігнале. Я пляскаю ў далоні:  
адзін раз — вітаецеся за руку;  
два разы — вітаецеся плечукамі;  
тры разы — вітаецеся спінкамі.  
  
*Дзеці хаатычна рухаюцца па пакоі і па сігнале настаўніка вітаюцца з усімі, хто сустракаецца на іх шляху. Магчыма, што хто-небудзь з дзяцей будзе спецыяльна імкнуцца павітацца менавіта з тым, хто звычайна не звяртае на яго ўвагі. Для паўнаты тактыльных адчуванняў пажадана ўвесці забарону на размовы.*  
  
 **Восьмы этап “Калядкі”**

Зараз на двары зіма і самае цікавае свята у нашых продкаў былі калядкі, давайце паспрабуем і мы пакалядаваць.

Каляда, Каляда, дай , баба, пірага!

А калі не дасі, вазьму вала за рага,

Выведу за парог, забяру правы рог,

буду ў рог трубіці, каб скупых расшчодрыць,

Каляда, Каляда, дай, баба, пірага!

Пачыналіся зімовыя святкі з Каляд (7 студзеня), якія былі ў гонар зімоваго сонцазвароту і каляднага месаеду пасля Піліпаўскага посту. На гэты язычніцкі абрад наслаівалася хрысціянскае свята нараджэнне Хрыстова- свята Раства. Неад'емным рытуалам з'яўляецца ўшанаванне продкаў-дзядоў. Гэтаму прысвячалі тры ўрачыста-шанавальныя куцці: перадкалядная посная, багатая- шчодрая і вадзяная. Гэтая дзея цягнулася ад 25 снежня да 2 студзеня.

***Девяты этап  «Частаванне».***  
**-** Напрыканцы пасядзелак прапаную вам пачаставацца прысмакамі у гонар калядак.

**Дзесяты этап «Падвядзенне вынікаў»**

* Што рабілі даўней на пасядзедках? Якая справа вам спадабалася больш за ўсе?  
  Усе лічылкі ўзгадалі,  
  Усе загадкі разгадалі.  
  Мы прыгожа размаўлялі —  
  I віталі, і жадалі!  
  Развітацца час прыйшоў,  
  I пайсці ўсім дамоў!  
  (Галіна Казловіч)